
Õpilaste arvu suurendamine Narva Kreenholmi Gümnaasiumi klassides

1. Asjaolud ja menetluse käik
Narva Linnavalitsuse Kultuuriosakonda laekus 13.09.2017. a Narva Kreenholmi Gümnaasiumi taotlus nr 1-7/57, milles õppeasutuse juht taotleb suurendada õppeasutuse klasside täitumuse ülemise piirnormi 2017/2018. õppeaastaks. Taotlusega palub kool suurendada õpilaste arvu klassides järgmiselt: 2.A klassis – 26 õpilast, 2.C klassis – 25 õpilast, 6.C klassis – 25 õpilast. Klasside täitumuse ülemiste piirnormide suurendamisele on Narva Kreenholmi Gümnaasiumi hoolekogu nõusoleku andnud (12.09.2017. a otsus nr 2-3/1) ning kõik määratud klassiruumid vastavad Vabariigi Valitsuse 30.05.2013. a määruse nr 84 „Tervisekaitsenõuded koolidele“ § 7 lõikes 3 toodud nõuetele.
2. Õiguslikud alused
2.1 Vastavalt põhikooli- ja gümnaasiumiseaduse § 26 lõikele 3 võib kooli pidaja erandjuhul direktori ettepanekul ja hoolekogu nõusolekul suurendada õpilaste arvu üle seaduses sätestatud piirnormi üheks õppeaastaks konkreetses klassis juhul, kui kõik tervisekaitse- ja ohutusnõuded on täidetud.

2.2 Narva Linnavolikogu delegeeris 23.09.2010. a määrusega nr 31 „Koolieelse lasteasutuse seaduse § 24² lõikes 3 lasteasutuse pidaja pädevusse ning põhikooli- ja gümnaasiumiseaduses kooli pidaja pädevusse antud ülesannete lahendamise delegeerimine Narva Linnavalitsusele“ põhikooli- ja gümnaasiumiseaduse § 26 lõikega 3 ettenähtud küsimuse lahendamise Narva Linnavalitsusele.

3. Otsus

Suurendada õpilaste arvu Narva Kreenholmi Gümnaasiumis 2017/2018. õppeaastaks alljärgnevalt:

3.1 2.A klassis – 26 õpilaseni;

3.2 2.C klassis – 25 õpilaseni;

3.3 6.C klassis – 25 õpilaseni.

4. Rakendussätted
4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

